b'\n_START_ARTICLE_\nPietarin neuvosto (1905)\n_START_PARAGRAPH_\nPietarin neuvosto oli Pietarin kaupungissa Ven\xc3\xa4j\xc3\xa4n vuoden 1905 vallankumouksen aikana perustettu ty\xc3\xb6v\xc3\xa4est\xc3\xb6\xc3\xa4 edustanut elin. Se toimi esikuvana vuoden 1917 Ven\xc3\xa4j\xc3\xa4n vallankumouksen aikana perustetuille ty\xc3\xb6l\xc3\xa4isten ja sotilaiden neuvostoille ja kaikille my\xc3\xb6hemmille ty\xc3\xb6l\xc3\xa4isneuvostoille eri maissa._NEWLINE_Kaikkein ensimm\xc3\xa4inen ty\xc3\xb6l\xc3\xa4isneuvosto vuoden 1905 vallankumouksen aikana perustettiin lakkokomiteaksi Ivanovo-Voznesenskiin. Pietarin neuvosto perustettiin vallankumouksellisen yleislakon yhteydess\xc3\xa4 26. lokakuuta (J: 13. lokakuuta) 1905. Perustava kokous pidettiin Pietarin teknologisen instituutin tiloissa ja siihen osallistui 40 kaupungin tehtaiden edustajaa. My\xc3\xb6hemmin neuvosto k\xc3\xa4ytti kokouspaikkanaan Vapaan talousseuran tiloja. Marraskuun lopulla neuvostoon kuului jo 562 edustajaa l\xc3\xa4hes kahdestasadasta tehtaasta. P\xc3\xa4\xc3\xa4osa oli metallity\xc3\xb6l\xc3\xa4isi\xc3\xa4. Enemmist\xc3\xb6 edustajista oli sosiaalidemokraattisen puolueen kannattajia, mutta mukana oli my\xc3\xb6s sosialistivallankumouksellisia ja muita vasemmistoryhmi\xc3\xa4. Neuvosto toimi ty\xc3\xb6v\xc3\xa4est\xc3\xb6n vallankumouksellisena itsehallintoelimen\xc3\xa4. Sergei Witten hallitus joutui neuvottelemaan Pietarin neuvoston kanssa erilaisista asioista, koska neuvosto kontrolloi tehtaiden ohella lehtipainoja ja siten sanomalehtien p\xc3\xa4ivitt\xc3\xa4ist\xc3\xa4 ilmestymist\xc3\xa4. Neuvosto p\xc3\xa4\xc3\xa4tti muun muassa vastustaa rajatonta sensuuria, vaatia kahdeksantuntista ty\xc3\xb6p\xc3\xa4iv\xc3\xa4\xc3\xa4 ja vannoa solidaarisuutta kapinoiville Kronstadtin merisotilaille ja Puolan ty\xc3\xb6l\xc3\xa4isille._NEWLINE_Neuvoston ensimm\xc3\xa4isen\xc3\xa4 puheenjohtajana toimi p\xc3\xa4iv\xc3\xa4n ajan Zborovski-niminen ty\xc3\xb6l\xc3\xa4inen ja h\xc3\xa4nen j\xc3\xa4lkeens\xc3\xa4 lakkoliikkeen johtajana tunnettu puolueisiin kuulumaton lakimies Georgi Nosar, oikealta nimelt\xc3\xa4\xc3\xa4n Pjotr Hrustaljov. Kun Nosar pid\xc3\xa4tettiin 9. joulukuuta (26. marraskuuta) 1905, puheenjohtajaksi valittiin 26-vuotias men\xc5\xa1evikki Lev Trotski. Kaikki loputkin neuvoston johtajat pid\xc3\xa4tettiin sis\xc3\xa4ministeri Pjotr Durnovon m\xc3\xa4\xc3\xa4r\xc3\xa4yksest\xc3\xa4 teknologisen instituutin tiloista viikkoa my\xc3\xb6hemmin, 16. (3.) joulukuuta, sill\xc3\xa4 neuvosto oli julkaissut julistuksen, jossa kansalaisia kehotettiin lopettamaan verojen maksu ja vet\xc3\xa4m\xc3\xa4\xc3\xa4n rahansa pankeista. Pid\xc3\xa4tettyjen tilalle valittiin 23. (10.) joulukuuta uusi johto, jonka puheenjohtajana toimi men\xc5\xa1evikki Aleksandr Parvus, mutta heid\xc3\xa4tkin pid\xc3\xa4tettiin 15. (2.) tammikuuta 1906. Oikeudenk\xc3\xa4ynti Pietarin neuvoston 51 johtajaa vastaan alkoi lokakuun alussa 1906 ja heid\xc3\xa4t tuomittiin karkotettaviksi Siperiaan.'